ऑफिस में आलस आएगा, रात को उड़ेगी नींद, मुंहासे करेंगे परेशान, डायबिटीज वाले न खाएं
चावल और रोटी दोनों में ही कार्बोहाइड्रेट की मात्रा ज्यादा होती है जिससे वजन तेजी से बढ़ता है।  ऐसे में ये दोनों एक साथ पचने में दिक्कत करते हैं और व्यक्ति कब्ज, अपच और गैस से जूझता है।
अधिकतर लोग लंच में सब्जी, दाल, सलाद के साथ रोटी और चावल दोनों एक साथ खाना पसंद करते हैं। कुछ लोगों का मानना है कि बिना चावल के पेट भरता ही नहीं है।
इसलिए वह रोटी खाने के बाद चावल जरूर खाते हैं। लेकिन क्या आप जानते हैं कि रोटी और चावल को एक साथ नहीं खाना चाहिए।
ज्यादा कार्बोहाइड्रेट खाने से वजन बढ़ता है 
मैक्स स्मार्ट सुपर स्पेशियलिटी हॉस्पिटल, साकेत, दिल्ली में क्लीनिकल न्यूट्रिशनिस्ट कल्पना गुप्ता कहती हैं कि चावल और रोटी दोनों में ही कार्बोहाइड्रेट की मात्रा ज्यादा होती है।
अगर कोई व्यक्ति 1 कटोरी चावल और 2 रोटी खाता है। इसका मतलब है कि वह 250-250 ग्राम कार्बोहाइड्रेट ले रहा है। जबकि एक दिन में 130 ग्राम कार्बोहाइड्रेट ही लेना चाहिए।
ज्यादा कार्बोहाइड्रेट लेने से वजन बढ़ने लगता है। कार्बोहाइड्रेट शरीर में जाकर ब्लड शुगर का लेवल बढ़ाता है। इससे बॉडी में कार्बोहाइड्रेट फैट में बदलता है जो शरीर में जमा होने लगता है।
अगर ज्यादा कार्बोहाइड्रेट खाया जाए तो हाई इन्सुलिन का लेवल बॉडी में जमे फैट को कम नहीं होने देता। इससे कैलोरी बर्न नहीं होती और वजन बढ़ता है।
खबर में आगे बढ़ने से पहले इस पोल में अपनी राय दें:
अपच, ब्लोटिंग और गैस हो सकती है
रोटी और चावल एक साथ खाने से पाचन प्रक्रिया का संतुलन बिगड़ता है। दरअसल, चावल जल्दी पचता है जबकि रोटी को पचने में समय लगता है।
आजकल प्रोसेस्ड यानी रिफाइंड अनाज ज्यादा बिकता है जिसमें पोषक तत्व नहीं होते। ऐसे में रोटी और चावल एक साथ पचने में दिक्कत करते हैं और व्यक्ति कब्ज, अपच और गैस से जूझता है।
ऑफिस में आलस आता , रात में नींद आने में दिक्कत 
रोटी और चावल डाइजेशन पर असर डालते ही हैं, शरीर में सुस्ती भी लाते हैं। इन्हें दिन में खाने के बाद अक्सर आलस और थकान महसूस होती है।
रात में खाया जाए तो ग्लाइसेमिक इंडेक्स हाई होने से पेट हैवी लगता है और नींद नहीं आती।
कई रिसर्च में कहा गया है कि रात में अनाज खाने से नींद ठीक से नहीं आती है। लंच में चावल-रोटी एक साथ खाने से काम पर ध्यान नहीं लग पाता।
डायबिटीज हो तो बचें
जिन लोगों को डायबिटीज है और जिनका ट्राइग्लिसराइड्स का लेवल हाई रहता हो, उन्हें रोटी और चावल एक साथ खाने से बचना चाहिए। ट्राइग्लिसराइड्स हमारे खून में मौजूद एक तरह की वसा होती है।
यह लिपिड प्रोफाइल टेस्ट से पहचान में आती है। यह एक प्रकार का कोलेस्ट्रॉल होता है।
मुंहासे भी हो सकते हैं
अमेरिका में हुई रिसर्च के अनुसार ज्यादा कार्बोहाइट्रेड लेने से मुंहासे भी हो सकते हैं।
सफेद चावलों और रिफाइंड आटे में ग्लाइसेमिक का लेवल ज्यादा होता है जिससे ज्यादा इन्सुलिन बनता है ताकि ब्लड शुगर कम हो, इससे हॉर्मोंस का लेवल गड़बड़ा जाता है और मुंहासे होने लगते हैं।
रोटी या चावल; एक समय पर एक अनाज ही खाएं
रोटी और चावल में भले ही कार्बोहाइड्रेट होता है, लेकिन इनका पोषक तत्व अलग-अलग होता है।
बेहतर है कि एक समय पर या तो रोटी खाएं या फिर चावल। अगर किसी को चावल या रोटी दोनों खाने की इच्छा है तो इसे 2-3 घंटे के अंतराल के बाद ही खाएं।
चने की रोटी और सब्जी मिलाकर चावल खाएं
क्लीनिकल न्यूट्रिशनिस्ट कल्पना गुप्ता ने बताया कि अगर किसी व्यक्ति का वजन ठीक है, तो वह रोटी और चावल दोनों को एक साथ खा सकता है लेकिन रोटी में गेहूं के साथ बेसन या चना मिलाएं। इससे इसमें कार्बोहाइड्रेट की मात्रा कम हो जाएगी।
ऐसे ही चावलों में सब्जी मिलाकर पुलाव खाएं। साथ में ढेर सारा सलाद और दही को भी खाने में शामिल करें। इससे शरीर में फाइबर, प्रोटीन और बाकी पोषक तत्व भी जाएंगे।
खाने की मात्रा पर कंट्रोल रखें
खाने की मात्रा पर हमेशा कंट्रोल होना चाहिए। अगर कोई बीमारी नहीं है और वजन भी नियंत्रित है तो रोटी और चावल को सही मात्रा खाएं। जैसे 1 चने की रोटी के साथ 1 कटोरी चावल खा सकते हैं।
दरअसल चने की रोटी प्रोटीन से भरपूर होती है और चावल में कार्बोहाइड्रेट होता है तो शरीर को सही मात्रा में पोषण मिल जाता है। लेकिन यह केवल दिन में ही खाना चाहिए। रात को चावल खाने से बचना चाहिए।
सिंपल की जगह कॉम्प्लेक्स कार्बोहाइड्रेट खाएं
कार्बोहाइड्रेट 2 तरह के होते हैं। सिंपल कार्बोहाइड्रेट और कॉम्प्लेक्स कार्बोहाइट्रेड। सिंपल कार्बोहाइड्रेट में रोटी और चावल आते हैं। कॉम्प्लेक्स कार्बोहाइड्रेट में ओट्स, ब्राउन राइस आते हैं।
कॉम्प्लेक्स कार्बोहाइड्रेट खाने से शरीर को सभी पोषक तत्व मिलते हैं। इसमें फाइबर की मात्रा ज्यादा होती है और यह धीरे-धीरे पचते हैं जिससे पेट ज्यादा समय के लिए भरा हुआ महसूस होता है।
इसलिए सिंपल कार्बोहाइड्रेट की जगह कॉम्प्लेक्स कार्बोहाइड्रेट को डाइट में शामिल करना चाहिए।
ग्लूटन से दिक्कत हो तो रोटी बिल्कुल न खाएं
रोटी में ग्लूटन है। यह एक प्रोटीन है जो राई, जौ, गेहूं जैसी चीजों में पाया जाता है। कुछ लोगों को ग्लूटन से एलर्जी होती है। इससे उन्हें स्किन प्रॉब्लम, थकान, सिरदर्द, कब्ज, ब्लोटिंग और यहां तक कि डिप्रेशन भी होने लगता है। ऐसे लोगों को ग्लूटन फ्री डाइट लेनी चाहिए यानी अनाज नहीं खाना चाहिए।
ऐसे लोग बाजरे, कुट्टू या मक्के की रोटी खा सकते हैं। इसके अलावा सफेद चावलों की जगह ब्राउन राइस को अपनी डाइट में शामिल करें।